Kampung Baru Plentong Tengah

Pemaju perumahan

Bukit Lenang Development Sdn Bhd telah membeli tanah ini pada tahun 1996, 11 tahun selepas penduduk tinggal atas tanah ini. Pemaju menyaman penduduk di mahkamah sejak 10 tahun yang lepas. Penduduk KBPT menerima notis mahkamah yang mengarahkan mereka berpindah pada 14 Ogos.Cubaan penduduk membeli tanah yang asalnya tak bertuan itu gagal.  Pihak pemaju ada menawarkan pampasan sebanyak RM10,000 dan wang pindah sebanyak RM2,000 dengan syarat penduduk tidak meneruskan proses rayuan di mahkamah selepas kalah di Mahkamah Tinggi.

Memorandum kepada Menteri Besar

Pada 11 Ogos 2008 , 200 penduduk Kampung Pelentong Tengah menyerahkan memorandum kepada Menteri Besar Johor, Datuk Abdul Ghani Othman di Bangunan Sultan Ibrahim, Bukit Timbalan. Wakil penduduk ialah Subra Paidathally; Pengerusi JBK, Jamean Abdullah; Setiausaha JBK, Taslim Nani dan Ketua UMNO Cawangan Kampung Baru Plentong Tengah, Shaari Mohd. Sham.

Benteng manusia

Pada 16 September 2008 jam 10.00 pagi syarikat pemaju Bukit Lenang Development Sdn Bhd mula menjalankan operasi merobohkan rumah-rumah kosong di situ tetapi mendapat bantahan penduduk, aktivis dan ahli politik pembangkang. Syarikat itu telah mendapat perintah mahkamah untuk merobohkan rumah-rumah setinggan itu. Kira-kira 100 anggota polis Unit Simpanan Persekutuan (FRU) dan 200 lagi anggota polis termasuk yang berpakaian biasa ditugaskan menenangkan keadaan. Pegawai Tenaga Nasional Bhd. (TNB), pihak forensik dan Bahagian Perumahan Kerajaan Negeri Johor turut hadir.
27 orang termasuk pemimpin PAS dan aktivis Suara Rakyat Malaysia (Suaram) ditahan polis lebih lapan jam kerana mengadakan benteng manusia agar rumah mereka tidak dirobohkan jentolak begitu sahaja. AJK PAS negeri Johor , Syed Othman Syed Abdullah turut ditahan. Pengerusi jawatankuasa penduduk Jameon Abdullah pengsan sewaktu ditahan setelah bergelut dengan pihak berkuasa. Hassan Karim menyatakan Jameon dikatakan dirempuh oleh anggota polis, sebelum rebah dan pengsan.
Seorang pemimpin PAS Johor dan aktivis hak asasi, dibebaskan dengan jaminan RM1,000 setiap seorang. Mereka diarahkan melaporkan diri di Balai Polis Johor Jaya. Setiausaha jawatankuasa bertindak penduduk , Taslim Nani menyatakan lima orang peguam telah dilantik untuk membela mereka. Pada 18 Oktober 2008 Cheng Lee Whee , sukarelawan wanita Suaram Johor Bahru ditahan menurut Seksyen 28 Akta Keselamatan Negeri 1960 di Balai Polis Seri Alam. Sebenarnya Cheng hadir di Balai Polis Seri Alam untuk memberikan keterangan berhubung laporan polisnya di Balai Polis Permas Jaya Laporan polis itu dikatakan palsu.

Bantuan Syarikat Perumahan Negara Berhad (SPNB)

Pada 17 Oktober 2008, Ketua UMNO cawangan Kampung Baru Plentong Tengah, Mohd Shaari Mohd Sham menyatakan SPNB meminta baki 262 ketua keluarga mengisi borang permohonan rumah mampu milik yang berkualiti di Kampung Bukit Dagang .123 penduduk telah mendapat geran tapak rumah di kawasan ganti tersebut. 48 telahpun membuat permohonan dan mendapat kelulusan daripada SPN.

Rayuan penduduk ditolak

Pada 29 Oktober 2008, pesuruhjaya kehakiman Datuk Hue Siew Kheng di Mahkamah Tinggi Johor Bahru memberi masa sehingga 31 Disember 2008 sahaja sebelum mereka pindah .
Peguam Hassan Abdul Karim yang juga presiden Parti Rakyat Malaysia merayu rumah tidak diroboh kerana ada tawaran daripada agensi kerajaan negeri Johor untuk menyediakan rumah transit / rumah pangsa 5 tingkat di Taman Desa Mutiara. Rumah pangsa 600 unit itu 20 km dari Kampung Baru Plentong Tengah. Rumah sementara itu hendaklah menyediakan kemudahan asas seperti elektrik dan air kerana prasarana itu sangatlah penting. Mathew Thomas Philip menjadi peguam pihak pemaju, Bukit Lenang Development Sdn. Bhd.
Seramai 20 penduduk telah menandatangani Aku Janji dan direkodkan oleh penolong pendaftar mahkamah Johor Bahru bertujuan mengelakkan berulang ketegangan baru antara penduduk dan pemaju .

Membantah Jambatan Kedua Permas Jaya

Sebelum ini iaitu pada 16 Jun 2008 nelayan di sini menuntut pampasan berikutan pembinaan jambatan kedua Permas Jaya yang melintasi Kampung Pelentong Tengah. Nelayan yang membantah itu dari Kampung Plentong Tengah, Kampung Bakar Batu, Kampung Pengkalan Sungai Balak, Kampung Senibong, Kampung Orang Asli Stulang Laut dan Kampung Ulu Plentong, Kampung Lekoh, Kampung Orang Asli Kuala Masai dan Kampung Pasir Gudang Baru. Pemaju hanya setuju membayar RM30,000.